La Bibia piemontèisa/Testament Vej/Amos/Amos 4


Amos

4 

Scoté costa Paròla, vojàutre vache 'd Basan,che i steve an sla montagna 'd Samaria; për voi che i crase ij déboj e i ës-cincon-e ij miseràbij, e i dise a vòstri marì: Sah! Porté mach an sà e beivoma! Ël Signor a l'ha fait giurament për soa santità: "Vardé che a van da rivé  dëdzora 'd vojàutre, che i sareve portà via con ëd cròch e vòstra fiolansa con ëd rampon. E voi i surtireve për le brece, na fomna dëdnans a l'àutra. E i sareve possà ant la fortëssa. I lo diso mi, ël Signor.

Israel a l’ha ‘n randevò con Nosgnor 

I ven-e a Betel për fé pecà! Andeve a Galgala për pëcché na vira 'd pì! I-j smon-e la matin vòsti sacrifissi e minca tre di vòstre desme! A l'é con d'alvà che vojàutre i feve ij vòstri sacrifissi d'assion ëd grassie! Crijelo ai quatr vent, proclamelo, che i l'eve fàit d'oferte volontarie! përchè a l'é sòn che 'v pias, pa vera, fieuj d'Israel?" I lo diso mi, ël Signor. 

"E mi i l'hai mandave la famin-a an tute vòstre sità; i l'hai fave esse carestios ëd pan an tute vòste ca. Con tut lòn, vojàutri i seve pa tornà a mi.  I lo diso mi, ël Signor. E mi l'hai arfudave la pieuva, pròpi quand che a-i mancavo mach pì tre mèis a l'amson; i l'hai fàit pieuve dzora a na sità, e i l'hai pa fàit pieuve ansima a n'àutra sità: na campagna a l'ha arseivù la pieuva, ma n'àutra ch'a l'ha nen arseivula a l'é sëccasse. Doi o tre sità a son andàite vers n'àutra për beive d'eva; ma a l'han pa pasià soa sei. Pura voi i seve nen tornà a mi.  I lo diso mi, ël Signor. 

I l'hai colpive con ël carbon e la suitin-a, tùit vòstri giardin, vòste vìgne, ij vòstri fié e vòsti olivé a son ëstàit mangià da j'aliòstre. Con tut lòn vojàutri i seve pa tornà a mi.  I lo diso mi, ël Signor.

I l'hai mandà an mes ëd vojàutri 'l contacc, com an Egit; i l'hai massà vòstri giovo con la spa, e lassà ciapé vòsti cavaj; i l'hai fave nasté l'odor d'anfession dij campament fin-a sota vòst nas. Pura voi i seve pa tornà a mi. I lo diso mi, ël Signor.

I l'hai bolversave, coma Sòdoma e Gomora, che Dé a l'ha dëstruvù; e vojàutri i seve vnùit a esse com un tissonèt gavà dal feu. Pura, con tut lòn, voi i seve pa tornà a mi.  I lo diso mi, ël Signor.

A l'é për sòn, che mi 'v tratrai dla midema manera, Israel; e da già che 't traterai përparèj, prónte al rëscontr con tò Dé, Israel! përchè col che a l'ha fàit le montagne e creà 'l vent, e che a fà conòsse a l'òm ij sò pensé, col che a fà vnì l'aurora top, e che a marcia an sël cò dla tèra: e bin, sò nòm a l'é 'l Signor, Dé dl'Univers.

Piemontèis
Bibia
Testament Vej
Amos